《醉乡十二首 其十二》
宋代·郑思肖

穷冬骄寒冻地裂，北望朔方常下雪。五台积古雪不消，鸟兽毛氄结冻血。

江南昔有酒如渑，蔗浆麟脯相凭陵。朝廷有道四海清，既醉凫鹥歌太平。

九土夜市彻天明，楼红陌紫喧箫笙。豪气一饮一千钟，唤得国里春风生。

千金少年百花眼，左右捧拥上天行。战鼓声多瓦欲飞，从此百姓无宁时。

龙遭鳝舞鼠变虎，恣意反覆弄风雨。如今寂寞不救饱，髑髅眼睛生秋草。

空欲拍弄百斛船，莫羡酿来曝背眠。何如我入壶中游，喝云开破天外天。

翠锦帏幕车渠土，八面雪白净无烟。水王双阙琼膏填，使得五行颠倒颠。

坎离媾春中央宫，俯现摩醯王王仙。手执乾坤万化柄，斟酌混沌壳中髓。

咽得半掬碧色云，夙根无明百杂碎。万绿俱空恬无为，四股馥郁红玻瓈。

自然氤氲太和身，融融泄泄先天春。形化为气轻于雾，飞御慈盼福下土。

金相朵朵鲜绿云，花甃綵衢跨空住。八十一天开玉殿，天天互透长生路。

憨涌醴泉雨甘露，孕牛产麟鳏蛟舞。九苞凤凰对舞鸣，钧天清戛云璈音。

敕取龙猛大士药，尽点大地变黄金。嫦娥搦弄团圆雪，抛向下界悬作月。

银光倒泼白泠明，笑吻霏雾飘香冰。戏掷火丸煎海乾，珊瑚万树红斑斑。

抱出懒雨活龙帝，拔髯痒鼻激喷嚏。鼻气环空挂白虹，垂脚东贯大荒东。

八八翠衫蓬莱儿，舞撒宝花双逶迤。千丈白眉老神翁，前导万从开天倪。

径出盘古顶外行，劫风浩浩空掀轰。呵暖为春吸为冬，浊世甲子刹那中。

数数老松化石了，篯铿小厮半刻夭。我之大醉八万四千岁，小醉三千六百日。

世上几回汉与唐，苦于争战悲獝狘。万国黔首行饭囊，鬼貌蓝色心茫荒。

狭步蹩躠膻埃里，蜉蝣拜天祈寿长。气浊謦欬不清响，啾啁碎声群争攘。

生来不识快活国，纷华外胜夺心王。昼夜火烧菩提树，背井索水吃且僵。

哨地荒年苦命活，籧篨戚施疮痍伤。贫者逼迫富者狂，一洼血气六贼戕。

眼望天上金银落，垒琼架屋铁筑墙。莫知仁义为何物，冷笑诗书今不香。

沉酗私欲反为醒，嫌说青山白云人。群昏鼾齁摇不觉，强语以道必生嗔。

忽笑大笑休休休，回视若辈愁如仇。挥手长揖永相谢，千劫万劫逍遥游。

作者简介：郑思肖（1241～1318）宋末诗人、画家，连江（今属福建）人。原名不详，宋亡后改名思肖，因肖是宋朝国姓赵的组成部分。字忆翁，表示不忘故国；号所南，日常坐卧，要向南背北。亦自称菊山后人、景定诗人、三外野人、三外老夫等。曾以太学上舍生应博学鸿词试。元军南侵时，曾向朝廷献抵御之策，未被采纳。后客居吴下，寄食报国寺。郑思肖擅长作墨兰，花叶萧疏而不画根土，意寓宋土地已被掠夺。有诗集《心史》、《郑所南先生文集》、《所南翁一百二十图诗集》等。